N'eo ket ofisiel c'hoazh met graet eo he soñj ganti. Goude 3 bloavezh ehan a gave da lod ez aent d'ober ul leve ez eo distro Martina Hingis. An hini yaouankañ e  oa bet o vont da benn ar renkadur WTA (16 vloaz ha 6 miz hepken !) met ret e oa dezhi bezañ chomet a-sav gwall yaouank ivez. Nag a zipit e-touez ar re sot gant an tennis pa zeue ganti ur c'hoari eus ar re finañ. Siwazh e oa re greñv ar boan a save en he zreid abaoe 4 bloaz dija pa zivizas paouez ganti e miz Mae 2002. Klemm zo bet savet ouzh ar stal a bourchase he botoù (hag ur marc'had zo bet etrezo kuit d'ober brud fall pelloc'h) met ne vern an traoù-se : echu e oa ganti. Evel lod eus he c'heneilezed n'he  doa ket bet tro da gas he buhez krennardez ha poent e oa stagañ ganti, 22 vloaz anezhi. Aet d'ober traoù all ha gant ar marc'hegerezh dreist-holl met e gwirionez ne c'helle ket moustrañ war he c'hoant ken : mont da c'hoari ouzh ar Rusianezed pe Mauresmo, Clijsters, Henin hag en em gavout gant ar c'hoarezed Wiliams adarre. Un taol-distro kentañ he doa graet er bloaz-mañ, e miz C'hwevrer. Skarzhet e oa bet, prop ha kempenn avat. Un tamm a zipit gant he c'homzoù zoken : « Ret e vo sevel ur c'hampionad evit ar  re en-tu all da 24 bloaz a oar ober estreget skeiñ didro ha mat pell zo ! ». « Ar c'hoarierezed basket » he defe graet eus he c'henseurtezed zoken…Ar wirionez a oa ret dezhi talañ outi avat : n'he doa ket labouret a-walc'h ha cheñchet kalz an traoù gant tennis ar merc'hed en ur ober 3 bloaz. Abaoe emañ o pleustriñ ken-ha-ken e Wollereau (Suis), en ur greizenn dindan he mamm. Ur wild card zo bet roet dezhi evit mont gant Open Aostralia e miz Genver. Emichañs eviti e raio kerkoulz ha Monica Selles. Distro e  oa houmañ e 1995 goude un ehan 2 vloaz ha titl Aostralia ganti ur bloavezh war-lerc'h. Jennifer Capriati a oa deuet brav an traoù ganti goude 3 bloavezh troc'h : da benn ar renkadur e oa aet e 2001. Moarvat e chom don war he spered ivez penaos ez eus lod all o deus klasket distreiñ ha skoet hebiou. Björn Borg a oa bet gwall druezus an traoù gantañ e 1991 da skouer met kement a loc'h a zo er Suisez ma c'heller bezañ sur ne vo ket pladet er mod-se…